Vykdant teisėjų mokymą teisingumo srities specialistai turi būti paruošti pasinaudoti skaitmeninimu ir dirbtiniu intelektu. Pokyčiai šioje srityje daro vis daugiau įtakos kiekvienam mūsų gyvenimo aspektui. COVID-19 pandemija parodė, kad teisingumo sistemos turi būti greitai pritaikomos naudojant skaitmeninimą. Teisingumo srities specialistai turi suvokti skaitmeninių priemonių ir technologijų poveikį nagrinėjamoms byloms ir būti pasiruošę jas tinkamai naudoti kasdienėje veikloje, be kita ko, tarpvalstybiniuose teismo procesuose. Jie turi užtikrinti tinkamą asmenų teisių ir asmens duomenų apsaugą skaitmeninėje erdvėje, visų pirma tam, kad šalys galėtų susipažinti su bylomis ir dalyvauti teismo posėdžiuose.

ES patiria daug pokyčių ir iššūkių, įskaitant teisinės valstybės principo susilpnėjimą ir pagrindinių teisių pažeidimus kai kuriose valstybėse narėse, proporcingai didėjantį mūsų visuomenės skaitmeninimą ir Vakarų Balkanų valstybių galimybes tapti ES narėmis, kuriuos reikia spręsti teisėjų mokymu. Be to, dalyvavimo mokyme lygis valstybėse narėse ir tarp teisingumo vykdymo profesijų atstovų vis dar reikšmingai skiriasi. Tai gali turėti neigiamą poveikį vienodam ir veiksmingam ES teisės taikymui.

Lisabonos sutartimi Europos Sąjungai (ES) suteikta kompetencija remti teisminį bendradarbiavimą civilinėse ir baudžiamosiose bylose per „teisėjų ir teisminių institucijų darbuotojų mokymą“. Nuo tada dėl teisėjų mokymo ES teisės klausimais pagerėjo teisingas ir vienodas ES teisės taikymas ir atsirado abipusis pasitikėjimas tarpvalstybiniuose teismo procesuose, taip padedant kurti ES teisingumo erdvę.

Vykdant Europos teisėjų mokymą teisingumo srities specialistams turėtų būti sudarytos galimybės suprasti ES teisės vaidmenį jų kasdienėje veikloje, ją visapusiškai įgyvendinti ir užtikrinti, kad nacionaliniuose teismo procesuose būtų atsižvelgiama į ES teisėje numatytas teises ir pareigas. Taip pat svarbu, kad jie neatsiliktų nuo ES teisės plėtros. Atsiradus bet kokiems teisės aktų ir ESTT jurisprudencijos pokyčiams reikalingas mokymas, kad būtų pasiektas numatomas jų poveikis, o teisingumo srities specialistai turėtų reikiamų žinių ir įgūdžių.

Konkrečiai kalbant, tai taikoma pagrindinėms ES tarpvalstybinio teisminio bendradarbiavimo priemonėms. Europos prokuratūros įsteigimas taip pat turi reikšmingų su mokymu susijusių pasekmių prokurorams, teisėjams ir advokatams. Konkrečiai kalbant, strategija turėtų būti sustiprintas šių profesijų atstovų mokymas apie Europos prokuratūros teisinį pagrindą, atliktus nacionalinių teisės sistemų ir teisminių institucijų sistemos pakeitimus, Europos prokuratūros ryšius su kitomis ES įstaigomis ir agentūromis, veikiančiomis ES finansinių interesų apsaugos srityje, pvz., Eurojustu, Europolu ir Europos kovos su sukčiavimu tarnyba, taip pat apie teisinių priemonių, kurias Europos prokuratūra naudoja vykdydama tarpvalstybinį teisminį bendradarbiavimą, taikymą.

Saugumo srityje pagrindinės mokymo temos toliau yra kova su terorizmu, organizuotu nusikalstamumu (įskaitant prekybą žmonėmis, šaunamaisiais ginklais ir neteisėtais narkotikais), radikalėjimo, lemiančio smurtinį ekstremizmą, prevencija ir kova su juo, kova su pinigų plovimu.

Teisingumo srities specialistai, kurie bendrauja su nukentėjusiaisiais, turėtų būti išmokyti geriau jiems padėti ir su jais bendrauti, visų pirma atsižvelgdami į pažeidžiamiausių nukentėjusiųjų poreikius. Jie taip pat turėtų žinoti, kaip nustatyti, kad piktnaudžiaujama procesu, ir kaip naudoti esamas priemones šiai problemai spręsti.

Reikalingas specializuotas mokymas apie vaikų teises , neįgaliųjų teises ir teisingumo sistemų pritaikymą šioms grupėms, konkrečius sunkumus, su kuriais susiduria nukentėjusieji nuo smurto dėl lyties , taip pat apie lygybę ir nediskriminavimą; šios temos taip pat turi būti aptartos kituose kursuose.

Vartotojų teisių apsauga vykdant tęstinį mokymą ir materialinės, ir proceso teisės srityje, yra prioritetinė sritis, kaip matyti iš plintančios neteisėtos veiklos, nustatytos COVID‑19 pandemijos metu. Turi būti užtikrinta galimybė veiksmingai naudotis ES piliečio teisėmis, be kita ko, teisėmis laisvo judėjimo srityje.

Mokymas reikalingas daugybei specialistų, kurie dalyvauja įgyvendinant bendrosios rinkos taisykles, įskaitant verslui itin reikšmingas taisykles, pavyzdžiui, taisykles dėl ES vidaus investicijų apsaugos, iš dalies siekiant užtikrinti investuotojų pasitikėjimą. Taip pat turėtų būti vykdomas mokymas apie ES bendrovių teisę, visų pirma mokymas apie skaitmenines priemones ir procesus, tarpvalstybinį reorganizavimą ir įmonių susijungimą ir (arba) skaidymą bei apie ES konkurencijos teisę asmenims, kuriems toks mokymas reikalingas.

Be to, norint taikyti ES aplinkosaugos teisės aktus reikalingos specialiosios žinios ir platesnis mokymas.

Specialistų paruošimas spręsti naujas užduotis

Naujos terorizmo, smurtinio ekstremizmo ir elektroninių nusikaltimų formos bei COVID-19 pandemija turėjo poveikį ne tik asmenims ir verslui, bet ir nacionalinėms teisingumo sistemoms, kurios turi prisitaikyti. Visų pirma dėl pandemijos pasikeitė nusikaltėlių modi operandi, o dėl to gerokai padaugėjo pažeidimų, susijusių su elektroniniais nusikaltimais, nusikalstama veikla internete ir sveikata. Teisingumo srities specialistai turi reaguoti į šiuos pokyčius. Be to, dėl naujų darbo formų kyla sunkumų, susijusių su darbo ir socialinės apsaugos teise. Reikia greitai suorganizuoti ir pateikti naujų mokymo galimybių, kaip neseniai buvo padaryta elektroninių nusikaltimų ir prieglobsčio srityse.